Landsholdsspilleren Lars Eller scorede torsdag morgen dansk tid hele fire mål for Montreal Canadiens i 7-3-sejren hjemme over Winnipeg Jets i den bedste nordamerikanske ishockeyliga, NHL.

Det er en fordobling af Lars Ellers sæsontotal, som før kampen lød på fire ligamål. Størstedelen af de 21.273 tilskuere i Montreals Bell Centre Publikum jublede "Eller, Eller, Eller" som en hyldest til måltyven.

Den 22-årige dansker gjorde det først til 2-1 i første periode, men den store udladning ventede Lars Eller med til slutfasen, da han på blot otte minutter scorede til 4-2, 5-2 og til 7-2 på et fornemt straffe. Ved den fjerde scoring på straffe lavede Lars Eller en spektakulær finte, hvor han drejede rundt om sig selv og tørrede Winnipeg-keeperen.

- Jeg havde bare denne utrolige følelse. Det kommer formentlig aldrig til at gentage sig, så det gælder om at nyde og omfavne det så meget som muligt, når man er ude på isen. Det var en fantastisk følelse. Det er kun noget, man kan drømme om, siger Lars Eller ifølge nhl.com.

- Men jeg vidste, at publikum kunne juble endnu højere, for jeg har ført hørt dem være mere højrøstede, og det blev de, fortæller Lars Eller.

Ud over de fire scoringer lavede Lars Eller også en assist. Lars Eller havde aldrig tidligere lavet et hattrick i sin NHL-karriere, men nu har han lavet fire mål i samme kamp.